Сыхьэтым щIигъукIэ нэхъ мащIэу
«СКА-Энергия» (Хабаровск) — «Спартак-Налшык» (Налшык) — 1:1 (0:1). Хабаровск. Лениным и цIэкIэ щыIэ стадион. Шыщхьэу-Iум и 18-м. ЦIыху 3000 еплъащ.
Судьяхэр: Сухой (Люберцы), Чельцов (Мэзкуу), Лунев (Новосибирск).
«СКА-Энергия»: Козорез, Наваловский, Попов, Удалый, Амирханов (Морозов, 76), Славнов, Мурнин (Замалиев, 24), Гогуа, Никифоров, Трусевич (Джуниор, 24), Радченкэ (Кармазиненкэ, 84).
«Спартак-Налшык»: Цыган, Засеев, Овсиенкэ, Суслов, Гарбуз, Коронов (Абазэ, 81), Гуэщокъуэ (Сирадзе, 86), Руа, Чеботару (Щэуей, 67), Аверьянов, Медведев (Джудович, 25).
Топхэр дагъэкIащ: Гуэщокъуэм, 5 (0:1). Радченкэ, 56 (1:1).
Дагъуэ къыхуащIащ Джудович, Славновым, Гогуа.
Джэгум къыхахуащ Сусловыр.
«Спартак-Налшыкым» и ебгъэрыкIуэныгъэ гуащIэхэмкIэ зэIущIэм къыщIидзат.
Псыдзэм зэщIищта Хабаровск крайм «Спартак-Налшыкыр» кIуащ Iэмал имыIэу текIуэныгъэр зыIэригъэхьэну и мураду. Армырауэ хъунутэкъым. Япэрауэ, мазэм щIигъуауэ зыми зэремыфIэкIыфым къадэщIхэр хуабжьу игъэгубжьащи, абыхэм я гур фIы щIыжын хуейщ. ЕтIуанэрауэ, а щхьэусыгъуэ дыдэм къыхэкIыу турнир таблицэм и кIэух увыпIэхэм ящыщ зым къыщыхутащ икIи япэ дивизионым хагъэкIынухэм яхыхьащ. МазитI и пэкIэ премьер-лигэм щIэбэна ди щIалэхэм ар яхуэфащэкъым. Ещанэрауэ, «Спартак-Налшыкым» хэтхэр ди щIыпIэм къыщалъхуахэмкIэ хуэм-хуэмурэ яхъуэж икIи ахэр адрейхэм зэрефIэкIыр наIуэ щIыпхъэщ.
Махуэ зыбжанэ хъуауэ увыIэгъуэ имыIэу уэшх къызэрешхым КъуэкIыпIэ Жыжьэр бэлыхь хидзащ. Къуажэхэмрэ къалэхэмрэ псыр ящIэуауэ цIыхухэм я щхьэр зэрахьэ. ЩIагъуэтэкъым ди щIалэхэр вэсэмахуэ къызэрыхьа Хабаровск Лениным и цIэкIэ щыIэ стадионым и джэгупIэ губгъуэм и щытыкIэри. Ар ятIэт, быркъуэшыркъуэт — кIуэцIрыкIыпIэ щIагъуэ зимыIэт. Ауэ километр минхэр зэпачу абы нэс щыкIуакIэ зэIущIэр ирамыгъэкIуэкIыу къэкIуэжи хъунутэкъым.
Губгъуэ хьэлъэм налшыкдэсхэр псынщIэ дыдэу хэзэгъащ. Махуэ бжыгъэкIэ топ ямылъэгъуам хуэдэу абыхэм гукъыдэж ин яIэу зэIущIэр ирагъэжьащ икIи, кIуапIи-жапIи ирамыту, хэгъэрейхэр я гъуэм ирагулIыжащ. Дакъикъитху дэкIауэ арат «Спартак-Налшыкым» бжыгъэр къызэIуихыу япэ щищам. Гуэщокъуэ Арсен япэу къыхукъуэкIа Iэмалыр гъуэзэ-джэу къигъэсэбэпащ.
Мыгувэу ди щIалэхэм бжыгъэр ягъэбэгъуэфынут. Ди жагъуэ зэрыхъущи, ар абыхэм къагъэсэбэпакъым. Апхуэдэу щыхъум, насыпми зигъэзащ. «СКА-Энергия»-м и ебгъэрыкIуэныгъэ мащIэхэм ящыщ зыр къыщызэпиудым «Спартак-Налшыкым» и гъуащхьэхъумэ Сусловыр футбол хабзэм ебэкъуащ. Ар судьям къыхуигъэгъуакъым икIи щысхьыншэу джэгум къыхихуащ. Абы щыгъуэми зэIущIэм зэрыщIидзэрэ дакъикъэ тIощI дэкIауэ арат. Иджыри сыхьэтым щIигъу къэнэжат. А зэманым къриубыдэу нал-шыкдэсхэр бжыгъэкIэ нэхъ мащIэу хэгъэрейхэм япэщIэтыну къахукъуэкIащ.
Зы цIыху зыхэщIа гъуащхьэхъумэхэр игъэбыдэн папщIэ «Спартак-Налшыкым» и тренер нэхъыщхьэ Шыпш Тимур ди гъуащхьауэ нэхъ жыджэрхэм ящыщ зы Медведевыр ДжудовичкIэ ихъуэжын хуей хъуащ. Дауи, налшыкдэсхэм я ебгъэрыкIуэныгъэхэр абы нэхъ къигъэкIэщхъащ.
БжыгъэкIэ зэрынэхъыбэмрэ я хьэрхуэрэгъухэм я гъуэр къегъэбыдэкIыныр япэ зэрырагъэщамрэ хабаровскдэсхэм я гур къызэригъэгъуэтыжащ. ЗэIущIэм и япэ Iыхьэм абыхэм я джэгукIэр яхузэтемыухуами, загъэпсэхуу къихьэжа иужькIэ ебгъэрыкIуэныгъэ лъэщхэм щIадзащ.
«Спартак-Налшыкым» зыкъомрэ дагъуэншэу зихъумэжащ. АрщхьэкIэ Iуэхур щыуагъэншэ хъуакъым икIи «СКА-Энергия»-м бжыгъэр зэхуэдэ ищIыжыну хузэфIэкIащ. 56-нэ дакъикъэм хэгъэрейхэм я гъуащхьауэ Радченкэ къыхэжаныкIащ.
ТекIуэныгъэр зыIэщIэкI ди щIалэхэр абы и ужькIэ ипэкIэ кIуэтащ. Джэгум къыхыхьа Щэуеймрэ Абазэмрэ гукъыдэжыр къагъэщIэрэщIэжащ. Мызэ-мытIэу «Спартак-Налшыкым» текIуэныгъэр зыIэригъэхьэну Iэмал хъарзынэхэр иIат. АрщхьэкIэ зэрынэхъ мащIэмрэ губгъуэм и хьэлъагъымрэ къару куэдыIуэ трагъэкIуэдати, кIэух ебгъэрыкIуэныгъэ лъэщыр къахузэгъэпэщакъым. Арати, зэIущIэр зэрытемыгъэкIуауэ, 1:1-уэ, иухащ. Абы лъэныкъуитIри арэзы къищIакъым.
Мы джэгугъуэм и ужькIэ «Спартак-Налшыкыр» иджыри зы увыпIэкIэ къекIуэтэхащ икIи япэ дивизионыр зрагъэбгынэну командиплIым яхыхьащ. Ауэ абы и джэгукIэфIыр зэрызэтеувам гугъэ дегъэщI мыгувэу ар къыкIэрыхухэм къахэкIыу увыпIэ лъагэхэм ящыщ зым щIэбэнынухэм яхыхьэну.
Абы щыгъуэми Урысей Федерацэм футболымкIэ и япэ дивизионым щекIуэкI зэхьэзэхуэм нэхъри узыIэпешэ. Ар и фIыгъэщ иджы дыдэ къахыхьа Тулэ и «Арсенал»-м. Топджэгу цIэрыIуэ Аленичев Дмитрий и гъэсэнхэм зэпеуэм зэрищIэдзэрэ бжьыпэр яубыдауэ, ар нэгъуэщI зыми Iэрагъэхьэркъым. Мис аргуэруи тулэдэсхэр «Ангушт»-м Нэзрэн щытекIуащ. Иджы «Арсенал»-р и ужь къитым очкоитхукIэ щхьэщыкIащ икIи премьер-лигэм лъэбакъуэхъукIэ хуокIуэ. Зыгуэрым ар къигъэувыIэфынуи зэкIэ фэ теткъым. Абы кIэлъеIэ саранскдэсхэр вэсэмахуэ Уфа бжыгъэшхуэкIэ къыщыхагъэщIащ икIи бжьыпэр зыIэригъэхьэн папщIэ хьэрхуэрэгъу нэс хъуну фIэщщIыгъуейщ. «Мордовия»-м лъэщIыхьэпащ, гу-гъуехьышхуэ пылъами, «Ротор»-м ефIэкIыфа Владикавказ и «Алания»-р.
Щыгъуазэ фыхудощI япэ дивизионым хэт командэхэр иужьу зэрызэдэджэ-гуам къарикIуа бжыгъэхэм. Мис ахэр: «Газовик» (Оренбург) — «Енисей» (Красноярск) — 2:2, «Уфа» (Уфа) – «Мордовия» (Саранск) — 3:0, «Шинник» (Ярославль) — «Сибирь» (Новосибирск) — 2:0, «Химик» (Дзержинск) — «Динамо» (Санкт-Петербург) — 1:2, «Алания» (Владикавказ) — «Ротор» (Волгоград) — 2:1, «Нефтехимик» (Нижнекамск) — «Торпедо» (Мэзкуу) — 0:0, «Балтика» (Калининград) — «Луч-Энергия» (Владивосток) — 1:0, «Ангушт» (Нэзрэн) — «Арсенал» (Тулэ) — 1:3.
КъыкIэлъыкIуэ джэгугъуэр «Спартак-Налшыкым» шыщхьэуIум и 23-м иригъэкIуэкIынущ. А махуэм абы къригъэблэгъэнущ Владивосток и «Луч-Энергия»-р.
Жыласэ Заурбэч.
